Անդրադառնալով հայկական Գևորգյան մարտաոճին` ընդգծեմ. տեխնիկան, մտքի զարգացման մոտեցումներին և հոգեբանական ընկալմանը զուգընթաց, թրծվեց Արցախյան պատերազմում։ Մարտաոճի ամենագլխավոր առանձնահատկությունը ամբողջովին հայ մարդու էությունից ու հոգեկերտվածքից է բխում։ Հիմքում միայն մարտարվեստի հնարքներն ու շարժումները չեն, այլ մտքի արագությունը, ճկունությունը, արագ կողմնորոշվելու ունակությունը, մարդասիրությունը, մարտիկին բնորոշ խաղաղասիրությունը։ Այս ամենի հետ մեկտեղ նաև տեղին և ճիշտ ժամանակին հզոր հակահարված տալու կարողությունը։ Հայկական Գևորգյան մարտաոճի բնույթը հայ մարտիկի, հայ մարդու էությունն է՝ երբեք նախահարձակ չլինող, բայց ոտնձգությանը արժանի հարված տվող։ Եվ պատահական չէ, որ մարտաոճի կարգախոսներից մեկն էլ հետևյալն է. «Կանխի՛ր ագրեսիան, վերահսկի՛ր իրավիճակը»։ Շուտով լույս կտեսնի իմ հեղինակած առաջին գիրքը Գևորգյան մարտարվեստի մասին։